Neuvosto lausunto, annettu 13 päivänä maaliskuuta 2000, Luxemburgin tarkistetusta vakausohjelmasta 1999-2003



Virallinen lehti nro C 111 , 18/04/2000 s. 0002 - 0002



Neuvosto lausunto, annettu 13 päivänä maaliskuuta 2000, Luxemburgin tarkistetusta vakausohjelmasta 1999-2003 (2000/C 111/02) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen, ottaa huomioon julkisyhteisöjen rahoitusaseman valvonnan sekä talouspolitiikan valvonnan ja yhteensovittamisen tehostamisesta 7 päivänä heinäkuuta 1997 annetun neuvosto asetuksen (EY) N:o 1466/97(1) ja erityisesti sen 5 artiklan 3 kohdan, ottaa huomioon komission suosituksen, on kuullut talous- ja rahoituskomiteaa, ON ANTANUT TÄMÄN LAUSUNNON: Neuvosto tarkasteli 13 päivänä maaliskuuta 2000 Luxemburgin vuonna 1999 tarkistettua vakausohjelmaa, joka koskee vuosia 1999-2003. Neuvosto toteaa tyytyväisenä, että julkisen talouden tilanne on kohentunut edelleen parin viime vuoden aikana ja Luxemburgin alkuperäisessä vakausohjelmassa asetetut julkisen talouden tavoitteet on ylitetty. Vuoden 1999 julkisen talouden ylijäämäksi arvioidaan nyt 2,3 prosenttia suhteessa BKT:een, kun sen alun perin ennakoitiin olevan 1,2 prosenttia. Julkisen talouden bruttovelka supistui edelleen ja on nyt noin 4,3 prosenttia suhteessa BKT:een. Neuvosto katsoo, että tarkistettu ohjelma on talouspolitiikan laajojen suuntaviivojen mukainen. Neuvosto toteaa, että Luxemburgin jatkuva sitoutuminen terveeseen talouspolitiikkaan ja erityisesti finanssipolitiikkaan, mahdollisti nopean talouskasvun ja loi tarvittavat olosuhteet kasvunäkymien paranemiselle tulevina vuosina; Luxemburgin talouskasvun arvioidaan olleen 4,9 prosenttia vuonna 1999 ja vuoden 2000 ja 2001 ennusteet viittaavat siihen, että talouskasvu olisi selvästi yli 5 prosenttia. Neuvosto toteaa, että tarkistetussa ohjelmassa ennakoitu julkisen talouden toteutuma on kunnianhimoisempi kuin alkuperäisessä ohjelmassa, mikä perustuu julkisen talouden ennakoitua parempaan kehitykseen parin viime vuoden aikana ja parantuneisiin talousnäkymiin. Julkisen talouden ylijäämän suhteessa bruttokansantuotteeseen ennustetaan kasvavan vuoden 2000 2,5 prosentista 3,1 prosenttiin vuonna 2003. Neuvosto katsoo, että julkisen talouden perustana oleva rahoitusasema, joka vastaa ennakoituja ylijäämiä ohjelmakaudella vuoteen 2003, tarjoaa riittävän turvamarginaalin, joka estää alijäämäkynnyksen (3 prosentia suhteessa BKT:een ) ylittymisen tavanomaisissa olosuhteissa. Neuvosto toteaa, että Luxemburgin kaltaisen pienen avotalouden kapasiteetin parantamiseen tähtäävä politiikka, jotta maa selviytyisi epäsuotuisista ulkoisista vaikutuksista, on tarkoituksenmukaista; tässä mielessä neuvosto pitää onnistuneena toimenpiteitä, joiden tarkoituksena on rahastojen kasvattaminen; neuvosto suosittelee myös riittävien rahastojen keräämistä eläke- ja sosiaaliturvasektoreilla yleisemmin; se kannustaa hallitusta jatkamaan tällaisia vakauteen tähtääviä toimenpiteitä yhdessä talouden potentiaalia parantavan politiikan ja uudistusten kanssa; neuvosto pitää myös onnistuneena sitä, että julkisiin investointeihin on kohdistettu enemmän varoja. Lausunnossaan neuvosto huomioi myös, että Luxemburg on sitoutunut - kuten jo alkuperäisessä vakausohjelmassa - rajoittamaan valtion menojen kasvua. Neuvosto toteaa, että tarkistetun ohjelman julkista taloutta koskevien ennusteiden mukaan valtion kokonaismenot suhteessa BKT:een supistuvat miltei 2 prosenttiyksikköä vuosina 2000-2003, mikä mahdollistaisi tulojen supistamisen suhteessa BKT:een samana ajanjaksona; neuvosto kannustaa Luxemburgia tavoittelemaan näitä menotavoitteita. Neuvosto kannustaa hallitusta olemaan valmis kiristämään finanssipolitiikan viritystä, mikäli inflaatiopaineiden riskejä ilmaantuu, varsinkin nykyisen ja tulevan nopean talouskasvun valossa. (1) EYVL L 209, 2.8.1997, s. 1.